[{"text_idx": "#000004", "text": "Mae\u2019r adroddiad, gan academyddion ym Mhrifysgol Caerdydd a Phrifysgol Southampton, yn cyflwyno\u2019r dadansoddiad cyntaf o ddata arolwg gweithwyr sy\u2019n canolbwyntio ar weithio gartref, a gasglwyd ar gyfer Understanding Society Covid-19 Study."}, {"text_idx": "#000005", "text": "Mae gweithio gartref wedi cynyddu ers dechrau\u2019r cyfnod clo \u2013 gan godi o 6% o weithwyr cyn y pandemig i 43% ym mis Ebrill eleni. Mae\u2019r canlyniadau hefyd yn dangos bod cynhyrchiant ymhlith mwyafrif y rhai a oedd yn gweithio gartref yn ystod y cyfnod clo wedi aros yn sefydlog neu hyd yn oed wedi gwella, o\u2019i gymharu a\u0302 chwe mis ynghynt."}, {"text_idx": "#000008", "text": "Mae canlyniadau arolwg Mehefin 2020 yn awgrymu yr hoffai 88% o weithwyr a oedd yn gweithio gartref yn ystod y cyfnod clo barhau i weithio gartref i ryw raddau, gyda thua un o bob dau (47%) o weithwyr eisiau gweithio gartref yn aml neu trwy\u2019r amser."}, {"text_idx": "#000011", "text": "Dywedodd dau o bob pump (41%) o\u2019r rhai a holwyd eu bod yn gallu gwneud cymaint o waith wrth weithio gartref ym mis Mehefin 2020 o\u2019i gymharu a\u0302 chwe mis ynghynt pan oedd y mwyafrif, ond nid pob un ohonynt, yn gweithio y tu allan i\u2019r cartref. Dywedodd mwy na chwarter (29%) eu bod yn cyflawni mwy gartref, ond dywedodd 30% fod eu cynhyrchiant wedi gostwng."}, {"text_idx": "#000012", "text": "Mae\u2019r effaith ar gynhyrchiant yn amrywio yn o\u0302l pa mor aml roedd gweithwyr yn gweithio gartref. Nododd y rhai a oedd yn gweithio gartref weithiau neu yn aml eu bod yn cynhyrchu llai pan wnaethant hynny, tra bod gweithwyr oedd yn gweithio gartref trwy\u2019r amser wedi nodi cynnydd mewn cynhyrchiant. O\u2019r gweithwyr hynny a nododd fod eu cynhyrchiant wedi gostwng, dywedodd tri allan o ddeg ohonynt (29%) fod ganddynt lai o waith i\u2019w wneud a dywedodd tua chyfran debyg (27%) fod eu hallbwn yr awr wedi\u2019i gyfyngu gan yr angen i roi gofal i aelodau\u2019r teulu a/neu addysgu\u2019r plant yn y cartref."}, {"text_idx": "#000013", "text": "Mae data\u2019r arolwg hefyd yn awgrymu bod gweithio gartref yn y dyfodol yn debygol o hybu yn hytrach na lleihau cynhyrchiant; roedd gweithwyr a oedd yn teimlo\u2019n fwy cynhyrchiol wrth weithio gartref yn ystod y cyfnod clo ymhlith y rhai mwyaf brwd i weithio gartref pan nad yw rheolau cadw pellter cymdeithasol yn berthnasol mwyach. Mae\u2019r \u2018effaith ddethol\u2019 hon yn debygol o fod yn fanteisiol i gyflogwyr sy\u2019n awyddus i oresgyn heriau effaith Covid-19."}, {"text_idx": "#000014", "text": "Ychwanegodd yr Athro Felstead: \u201cYr hyn sy\u2019n arbennig o drawiadol yw yr hoffai llawer o\u2019r rhai sydd wedi gweithio gartref yn ystod y cyfnod clo barhau i weithio fel hyn, hyd yn oed pan nad yw rheolau cadw pellhau cymdeithasol yn ofynnol iddynt mwyach. Mae\u2019r bobl hyn ymhlith y rhai mwyaf cynhyrchiol, felly nid yw eu hatal rhag dewis sut maen nhw\u2019n gweithio yn y dyfodol yn gwneud synnwyr economaidd. Gallai rhoi hyblygrwydd i weithwyr o ran ble maent yn gweithio fod yn hynod fuddiol i gwmni\u0308au wrth iddynt geisio adfer ar o\u0302l Covid-19.\u201d"}, {"text_idx": "#000018", "text": "We use cookies on our website to enhance your user experience No, give me more info"}]